《唐韵》《集韵》《韵会》《正韵》匹见切,偏去声。《说文》判木也。从半木。《广韵》析木也。《玉篇》半也,判也,开坼也。《论语》片言可以折狱者,其由也与。《注》孔曰:片,犹偏也。听狱必须两辞,以定是非。偏信一言以折狱者,惟子路可。《朱注》片言,半言也。　又《增韵》瓣也。又茶亦以片计。《白居易诗》绿芽十片火前春。《苏轼诗》建茶三十片。　又《集韵》《类篇》普半切,音泮。《集韵》本作牉。《庄子·则阳篇》雌雄片合。详牉字注。